CELEX: 62020TN0163
Language: hr
Date: 2020-04-02 00:00:00
Title: Predmet T-163/20: Tužba podnesena 2. travnja 2020. – Isopix protiv Parlamenta

8.6.2020   
            
            
               HR
            
            
               Službeni list Europske unije
            
            
               C 191/24
            
         
      Tužba podnesena 2. travnja 2020. – Isopix protiv Parlamenta
      (Predmet T-163/20)
      (2020/C 191/32)
      Jezik postupka: francuski
      
         Stranke
      
      
         Tužitelj: Isopix SA (Ixelles, Belgija) (zastupnici: P. Van den Bulck i J. Fahner, odvjetnici)
      
         Tuženik: Europski parlament
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi, u skladu s člankom 263. Ugovora o funkcioniranju Europske unije, odluku Europskog parlamenta priopćenu dopisom od 24. ožujka 2020., kojom se tužitelja obavještava da njegova ponuda za javnu nabavu COMM/DG/AWD/2019/854 nije bila prihvaćena i da je predmetna javna nabava dodijeljena drugom ponuditelju;
               
            
                  —
               
               
                  naloži Parlamentu da provede ponovni pregled ponuda; podredno, naloži Parlamentu da tužitelju plati naknadu štete i kamate za štetu koju je pretrpio zbog gubitka prilike što mu nije dodijeljena javna nabava te troškove i izdatke koje je imao zbog sudjelovanja u tom postupku javne nabave;
               
            
                  —
               
               
                  odredi Parlamentu da podnese izvješće o ocjeni ponuda;
               
            
                  —
               
               
                  naloži Parlamentu da snosi sve troškove.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe četiri tužbena razloga.
      
                  1.
               
               
                  Prvi tužbeni razlog temelji se na povredi obveze obrazlaganja. Tužitelj ističe da dopisi koje je poslao Parlament ne predstavljaju obrazloženje u skladu sa zahtjevima opće financijske uredbe jer ne sadrže relativne kvalitativne prednosti prihvaćene ponude, ni podatke o kriteriju cijene, ni konačnu ocjenu tužiteljeve ponude.
               
            
                  2.
               
               
                  Drugi tužbeni razlog temelji se na povredi načela transparentnosti i jednakog postupanja. Tužitelj smatra da je njegova ponuda, posebno pripremljena za prikazivanje na ekranu, razmatrana na temelju papirnate verzije, suprotno odredbama poziva za nadmetanje. Stoga je ključni dio spisa bio isključen iz ocjene, suprotno zahtjevima transparentnosti i jednakog postupanja.
               
            
                  3.
               
               
                  Treći tužbeni razlog temelji se na povredi obvezne dužne pažnje. Prema tužiteljevu mišljenju, Parlament nije ispunio svoju obvezu dužne pažnje, u skladu s kojom je morao provjeriti jesu li fotografi čiji su životopisi podneseni u ponudi odabranog ponuditelja dali svoj pristanak za rad u Bruxellesu i Strasbourgu.
               
            
                  4.
               
               
                  Četvrti tužbeni razlog temelji se na očitoj pogrešci u ocjeni koju je Parlament počinio ne isključivši ponudu odabranog ponuditelja iako nije bila u skladu s kriterijem odabira koji zahtijeva da ponuditelj ima tim od najmanje petnaest osoba za grupu 1 i dvanaest osoba za grupu 2.